**Snežienky a narcis**  Tento marec bol veľmi krásny. Snežienky začali rýchlo vykúkať spod snehu. Svoje biele hlávky natočili k teplému slniečku a začali sa rozprávať medzi sebou. Snežienka Svetlana povedala: "Sme prvé kvitnúce kvietky, dievčatá. Majiteľka tejto záhradky , krásna Zuzanka, sa z nás bude tešiť." Usmiala sa a čakala, čo povedia ďalšie kamarátky. " Už prichádza", pošepkala snežienka Jarmilka. "Obzerá si celú záhradku a usmieva sa." Všetky boli zvedavé, čo Zuzanka povie, keď ich uvidí. Zuzka sa pristavila pri snežienkach a zvolala: "Snežienky, divožienky, vy ste už na svete?" Túto jej radosť zo snežienok nemohol prežiť narcis, čo sa akurát vyhrabával spod snehu. Ešte mal dosť času vytŕčať sa, lebo narcisy majú kvitnúť až v apríli. "Zuza, ty si ma vôbec nevšímaš, nepolievaš ma, sneh si mi neodhrnula, nepohnojila si ma...A ja som chcel byť prvý kvitnúci kvet v tvojej záhradke". Takto jej neprávom vyčítal, až nežné snežienky museli sklopiť svoje očká. Veľmi sa hanbili za drzý narcis. "Zuza, hneď zajtra kúp hnojivo, polej ma , sneh odhrň , nech môžem kvitnúť", rozkázal Zuzanke. Nuž, chcela mu vyhovieť a urobila, ako si prial. Odhrnula sneh, poliala ho tekutým hnojivom a poradila mu, aby veľmi nevystrkoval hlávku, lebo narcisy sú citlivé na silný nočný mráz. Kdežeby narcis poslúchol! V noci mráz zosilnel a spálil všetko, čo nebolo dostatočne odolné. Snežienky zostali, pretože to sú prvé kvietky a veľmi odolné. Preto im hovoríme snežienky chladné žienky, divožienky. Na druhý deň opäť prišla do záhradky Zuzička a zosmutnela , keď našla mŕtvy zamrznutý narcis . "Usmej sa Zuzanka", volali na ňu snežienky. "Narcisy sú vysadené v celom rade, tie ešte vykvitnú, len jeden z nich bol taký nedočkavý." Zuzanka milo na snežienky pozrela a pobrala sa opäť dovnútra , pretože sa vonku dosť zozimilo.